AS กางแผนครึ่งปีหลังออก 5 เกมใหม่ ดันรายได้ตามเป้า 20%
AS กางแผนครึ่งปีหลังออก 5 เกมใหม่ ทั้งบน PC-มือถือ ทั้งในไทยและตปท. โดยเน้นเกมบนโทรศัพท์มือถือหวังเพิ่มสัดส่วนขึ้นเป็น 35% ในปีนี้ มั่นใจรายได้ปีนี้โตเข้าเป้า 20%
27 ส.ค. 2564

นายกิตติพงศ์ พฤกษอรุณ กรรมการผู้จัดการ บริษัท เอเชียซอฟท์ คอร์ปอเรชั่น จำกัด (มหาชน) หรือ AS เปิดเผยว่า บริษัทฯยังคงมั่นใจรายได้ปีนี้เติบโตตามเป้าที่ 15 – 20% จากปีก่อนซึ่งอยู่ที่ 1,336 ล้านบาท หลังครึ่งปีแรกทำรายได้ไปแล้วทั้งสิ้น 857 ล้านบาท พร้อมเดินหน้าออก 5 เกมใหม่ช่วงครึ่งปีหลัง ทั้งในไทยและต่างประเทศ
โดยแบ่งเป็นเกมบน PC ในประเทศสิงค์โปร์และมาเลเซียทั้งหมด 2 เกม คือเกม Gujian ซึ่งเปิดตัวไปในวันที่ 8 ก.ค.ที่ผ่านมาและเกม New Wulin ซึ่งจะเปิดตัวในไตรมาส 4/2564 นี้
ส่วนเกมบนโทรศัพท์มือถือจะมีการเปิดตัวทั้งหมด 3 เกม คือ (1) เกม Cabal ซึ่งเปิดตัวในประเทศฟิลิปปินส์ และประเทศเวียดนามไปเมื่อวันที่ 26 ส.ค. (2) เกม Real Yulgang ซึ่งจะมีการทดสอบในไทยปลายเดือนส.ค.นี้ และคาดว่าจะเปิดตัวได้ในสิ้นเดือนก.ย. และ (3) เกม Huang Yi ซึ่งจะเปิดตัวในไทยได้ในไตรมาส 4/2564 นี้
ทั้งนี้สอดคล้องกับความตั้งใจของบริษัทฯที่ต้องการจะลดสัดส่วนเกมบน PC ให้เหลือ 65% และเพิ่มสัดส่วนเกมบนโทรศัพท์มือถือให้เพิ่มขึ้นเป็น 35% ในปีนี้ แม้ในช่วงครึ่งปีแรกสัดส่วนเกมบนโทรศัพท์มือถือจะอยู่ที่ 4% เท่านั้น แต่ทางบริษัทฯก็มั่นใจว่าเกมที่จะเปิดตัวใหม่ในครึ่งปีหลังจะทำให้สัดส่วนเกมบนโทรศัพท์มือถือเพิ่มขึ้นตามที่ตั้งเป้าไว้ได้
นอกจากนี้บริษัทฯยังคงเน้นกลยุทธ์การดำเนินงานด้วยการมุ่งเน้นหาเกมใหม่ๆที่มีชื่อเสียง มีเนื้อหามาจากหนังสือหรือภาพยนต์ที่ประสบความสำเร็จ เพื่อดึงดูดใจผู้เล่น พร้อมกันนี้ยังคงปรับปรุงและอัพเดทคอนเท้นท์ในเกมเดิมอย่างต่อเนื่อง เพื่อที่จะรักษารายได้และฐานลูกค้าเอาไว้
สำหรับความคืบหน้าเรื่องการลงทุนในประเทศเวียดนาม ที่จะเข้าลงทุนในบริษัท CONG TY TNHH CHAU A MEM (CAM) มูลค่าราว 37.80 ล้านบาท ปัจจุบันอยู่ระหว่างการดำเนินการและคาดว่าจะเสร็จสิ้นอย่างช้าสุดภายในไตรมาส 4/2564 ขึ้นกับสถานการณ์แพร่ระบาดโควิด-19 ในประเทศเวียดนาม โดยบริษัทดังกล่าวมีฐานลูกค้ามาก ซึ่งปัจจุบันมีเกมที่เปิดตัวอยู่ทั้งหมด 5 เกม และยังมีเกมใน Pipeline ที่เตรียมเปิดตัวอีก 3 เกม
 